Regeringens nye udspil til at bekæmpe ungdomskriminalitet rykker ikke ved den kriminelle lavalder, som i dag er 15 år. Det vil den også være i morgen.

Dermed skifter den konservative formand, Søren Pape Poulsen, kurs, efter at han nu er rykket ind i Justitsministeriet.

For tonen var noget anderledes, da Venstres Søren Pind sad for bordenden i ministeriet. I efteråret 2015 var det en utvetydig Søren Pape Poulsen, der ved flere lejligheder krævede den kriminelle lavalder sænket.

- Søren Pind slipper ikke udenom.

- Der må være tale om en fejl fra justitsministeren.

- Det vil i den grad være et løftebrud, hvis det ikke bliver til noget, sagde den konservative partiformand dengang.

Læs også : Regeringen vil gribe ind mod kriminelle børn med bilvask, rengøring og parkarbejde

Har lyttet til input fra eksperter

Men nu er tonen en anden, og det skyldes ifølge justitsministeren, at han har lyttet til de mange aktører, som har givet deres besyv med til det udspil, som han præsenterede i dag.

"Alle handlinger har konsekvenser,” hedder det, og justitsministeren tog selv hul på erkendelsessnakken under præsentationen.

- Den reform, som vi fremlægger i dag, indeholder ikke et forslag om at sænke den kriminelle lavalder. Jeg er selvfølgelig fuldt ud bevidst om, at det er et forslag, alle tre regeringspartier har haft, siger Søren Pape Poulsen.

Læs også : Dansk Folkeparti advarer Søren Pape mod at begå løftebrud

Forslaget om at sænke den kriminelle lavalder fra de nuværende 15 år til 12 år var det mest højtprofilerede blandt de forslag, som en samlet blå blok fremlagde i fællesskab op til folketingsvalget i 2015.

Og beslutningen om ikke at sænke den møder kritik allerede nu fra støttepartiet, Dansk Folkeparti.

- Jeg mener, det er løftebrud. Nu har man flertallet, og så gennemfører man ikke den politik, man gik til valg på, siger DF's gruppeformand, Peter Skaarup. Han er samtidig også formand for Folketingets Retsudvalg.

Får ingen plet på straffeattesten

I det nye forslag vil regeringen i stedet indføre en ungdomslavalder, så de 12 til 14-årige kan blive indbragt for et ungdomskriminalitetsnævn ude i de enkelte politikredse.

Her kan de unge blive pålagt sanktioner som bilvask, rengøring og andet forefaldende arbejde. Men uanset sanktionen vil barnet ikke blive stemplet som kriminel, det vil ikke fremgå af straffeattesten, og barnet vil ikke kunne komme i fængsel.

Det er Søren Pape Poulsen fuldt bevidst om. Og til det svarer han:

- Jeg har i hvert fald ladet mig overbevise af gode argumenter. Hvis vi skal have noget, der skal reagere hurtigt og konsekvent, så kan vi ikke have et domstolssystem med forsvarer og anklager.

- Så lægger jeg åbent frem, at ja, som politiker kan jeg også tillade mig at blive klogere.

Så det var forkert at gå ud og kræve en kriminel lavalder på 12 år?

- Ja, det synes jeg med det, jeg ved nu.

Er der noget at sige til, at Dansk Folkeparti kalder det løftebrud?

- Det er også fair nok. Men skal politikere være sådan nogle, at når vi har sagt noget en gang, så må vi ikke blive klogere?